Tarybos reglamentas (EEB) Nr. 3443/87
1987 m. spalio 19 d.
dėl Susitarimo pasikeičiant raštais dėl Europos ekonominės bendrijos ir Šveicarijos Konfederacijos susitarimo dėl Bendrijos tranzito taisyklių taikymo pakeitimo sudarymo ir EEB ir Šveicarijos jungtinio komiteto Bendrijos tranzito klausimais sprendimo Nr. 1/87, iš dalies keičiančio Europos ekonominės bendrijos ir Šveicarijos Konfederacijos susitarimą dėl Bendrijos tranzito taisyklių taikymo, ir jo priedėlių taikymo Bendrijoje
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi turėtų būti patvirtintas 1972 m. lapkričio 23 d. pasirašytas Susitarimas pasikeičiant raštais dėl Europos ekonominės bendrijos ir Šveicarijos Konfederacijos susitarimo dėl Bendrijos tranzito taisyklių taikymo pakeitimo [1]; kadangi dėl siūlomo pakeitimo buvo priimtas EEB ir Šveicarijos jungtinio komiteto Bendrijos tranzito klausimais Rekomendacija Nr. 1/87; kadangi ta rekomendacija numato Susitarimo pakeitimus, kurie yra būtini, siekiant įvesti vieną administracinį dokumentą;
kadangi minėto Susitarimo 16 straipsnis suteikia Susitarimu įkurtam Jungtiniam komitetui, įgaliojimus sprendimu priimti tam tikrus Susitarimo ir jo priedėlių pakeitimus;
kadangi Jungtinis komitetas nusprendė iš dalies pakeisti 1972 m. lapkričio 23 d. Susitarimą ir jo priedėlius, siekiant, inter alia, atsižvelgti į techninius Bendrijos tranzito taisyklių pakeitimus įvedus vieną administracinį dokumentą siekiant Bendrijos vidaus prekybos formalumų supaprastinimo;
kadangi dėl minėtų pakeitimų buvo priimtas Jungtinio komiteto sprendimas Nr. 1/87; kadangi būtina imtis priemonių, būtinų tam sprendimui įgyvendinti,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Susitarimas pasikeičiant raštais dėl Europos ekonominės bendrijos ir Šveicarijos Konfederacijos susitarimo dėl Bendrijos tranzito taisyklių taikymo pakeitimo.
Susitarimo tekstas pateikiamas A priede.
2 straipsnis
Tarybos pirmininkas įgaliojamas paskirti asmenį, kuriam suteikiama teisė pasirašyti Bendriją įpareigojantį susitarimą.
3 straipsnis
EEB ir Šveicarijos Jungtinio komiteto sprendimas Nr. 1/87 dėl Bendrijos tranzito, iš dalies pakeičiantis Europos ekonominės bendrijos ir Šveicarijos Konfederacijos susitarimą dėl Bendrijos tranzito taisyklių taikymo ir jo priedėliai taikomi Bendrijoje.
Sprendimo tekstas pateikiamas B priede.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1987 m. spalio 19 d.